stanford-oval/wikipedia huggingface dataset:
Assassin's Creed Unity
סיפור > מלכים מתים

כשבוע לאחר מותה של אליז, ארנו שבור הלב מוצא מפלט בפרנסיאד. הוא מקבל מסר מהמרקיז דה סאד, שמבקש את עזרתו במציאת כתב היד של המרקיז דה קונדורסה החבוי בקבר מתחת לעיר, בתמורה לאונייה שתיקח את ארנו למצרים. במהלך חיפושיו, ארנו נתקל בשודדי קברים בהנהגת קפטן פיליפה רוז, נתינו של נפוליאון שמבקש להשיג לרשותו את הממצא העתיק שידוע כתפוח עדן ממקדש קדום מתחת לכנסייה של העיר. ארנו מגלה שכתב היד נגנב בידי גנב צעיר העונה לשם ליאון, שנלכד בידי שודדי הקברים. ארנו מציל את ליאון ומשיג חזרה את כתב היד לרשותו, אך בוחר שלא לעזור לו לעצור את השודדים. אולם, אחרי חיזיון של אליז ותחינותיו של ליאון, ארנו משנה את דעתו.
אחרי שמצא את מיקומו של המקדש והשיג את המפתח מאחד מקציניו של נפוליאון, ארנו פותח את הדלת למקדש אך נתקל במארב של רוז, שבגד בנפוליאון ומבקש לקחת את תפוח עדן לעצמו. ארנו שורד את המארב, הורג את רוז ומשיג את התפוח, בעזרתו הורג את שאר השודדים ונמלט. הוא נפגש בהמשך עם דה סאד ונותן לו את כתב היד. ארנו מחליט להישאר בצרפת ויוצר קשר עם אחוות המתנקשים כדי להעביר את תפוח עדן למצרים, הרחק מהישג ידו של נפוליאון, שנעצר באשמת עריקה ובגידה.
פיתוח

תהליך הפיתוח של המשחק החל זמן קצר לאחר השלמתו של המשחק "Assassin's Creed: Brotherhood" בשנת 2010, כשבהמשך צוות המפתחים התפצל לשני צוותים בשלבים המוקדמים של פיתוח המשחק "Assassin's Creed III". ב-19 במרץ 2014 הודלפו צילומי מסך מוקדמים של המשחק, וכן כותרת המשחק "Unity". ההדלפה גילתה שהמשחק עתיד להתרחש במקום ותקופת זמן חדשים, פריז במהלך המהפכה הצרפתית, שיופיע בו מתנקש חדש בתור הפרוטגוניסט הראשי, ושהוא ייצא לקונסולות הפלייסטיישן 4 ו-Xbox One בסוף 2014. ב-21 במרץ, חברת יוביסופט אישרה את קיומו של המשחק, לאחר שהיה בפיתוח במשך יותר משלוש שנים, על ידי שחרור סרטונים קצרים. בנוסף, החברה אישרה את תאריך השחרור של המשחק ברבעון האחרון של שנת 2014, ושהוא ייצא גם למחשב הביתי. אחד מכותבי המשחק, ג'פרי יוהלם, חשף שהתרחשות העלילה בזמן המהפכה הצרפתית היה רעיון מכוון, אשר נרמז כבר באמצעות גליפים במשחק "Assassin's Creed: Brotherhood" יחד עם רקע מלחמת העצמאות האמריקאית של המשחק "Assassin's Creed III". אולפני יוביסופט מונטריאול היו המפתחים הראשיים של הפרויקט, בשיתוף פעולה עם אולפני יוביסופט בטורונטו, קייב, סינגפור, שנגחאי, אנסי, מונפלייה, בוקרשט, קוויבק וצ'נגדו.
בכנס E3‏ 2014 פורסמו קדימונים ראשונים למשחק, שהדגימו את מצב המולטיפלייר הקואופרטיבי של עד ארבעה שחקנים, לראשונה בסדרת המשחקים. הקדימון הציג גם את גרסת הכיסוי של לורד לשיר "Everybody Wants to Rule the World". צוות הפיתוח הצליח לנצל את הכוח החדש של קונסולות הפלייסטיישן 4 ו-Xbox One על מנת לשפר את התקהלות הדמויות שאינן השחקן במשחק. עד לכאלף דמויות בודדות בעלות בינה מלאכותית יכולות להופיע בקהל, כאשר כל אחת מתנהגת באופן עצמאי, מגיבה לדמויות אחרות וכן למעשיו של השחקן. גרסת המחשב האישי של המשחק משתמשת בטכנולוגיית GameWorks של Nvidia כגון TXAA anti-aliasing בריצוף (tessellation) מתקדם של טכנולוגיות DX11 ומנוע הפיזיקה Nvidia PhysX, וזאת עקב שותפות בין יוביסופט ל-Nvidia.
מעצב המשחק הראשי בנג'מין פליץ' ציין שמשחק זה יהיה הרבה יותר קשה יותר מהקודמים בגלל הסרתם של מהלכי ההתקפת נגד בקרב פנים אל פנים וכן הוספתם של שומרים אגרסיביים יותר. פליץ' ציין גם שהמשחק יכלול התנקשויות כפולות מסונכרנות יותר.
באוגוסט 2014, המשחק "Assassin's Creed Rogue" הוכרז עבור פלייסטיישן 3 ו-Xbox 360, והתגלה כי יכלול קשר לעלילת הסיפור של "Unity".
המשחק נכתב בשפת תכנות משולבת של C++ ושל סי שארפ, עם סך משוערך של כ-15.5 מיליון שורות פקודה בראשונה וכחמישה מיליון בשנייה.
פיתוח > ייצוג היסטורי

ב-6 באוקטובר 2014, יוביסופט הודיעה כי היא גייסה את עזרתם של היסטוריונים אקדמאים כגון לורן טורקו, פרופסור מאוניברסיטת טרואה ריבייר בקוויבק, קנדה על מנת לשרטט את חיי היומיום של פריז במאה ה-18, ושל פרופסור ז'אן קלמנט מרטין מאוניברסיטת סורבון, שעזר לשכתב את התסריט בהתאם.
כמו משחקים אחרים בסדרה, "Unity" משחזר מספר אתרים מפורסמים בפריז כמו ארמון טווילרי, קתדרלת נוטרדאם, ובאמצעות מערכת העיוותים בזמן גם את מגדל אייפל ואת פסל החירות - שני אתרים שכלל לא היו קיימים בתקופת המהפכה הצרפתית. קתדרלת נוטרדאם עברה מידול תלת-ממדי ברמה פרטנית ביותר - תהליך שלקח כשנתיים שלמות לצורך השלמתו.
בגלל כמות המידע שנדרשה כדי לשחזר את קתדרלת נוטרדאם, יש המאמינים שהמידע יוכל לעזור בבנייה המחודשת של הקתדרלה בעקבות השרפה בשנת 2019 שהשמידה כמה מחלקי הבניין. חברת יוביסופט תרמה כ-500 אלף יורו לשיחזור הקתדרלה וגם איפשרה הורדה חינמית של המשחק למשך שבוע בעקבות האירוע כדי לאפשר לכולם גישה למשחק ולחקור את הקתדרלה כפי שהחברה מידלה אותה במשחק. כמו כן החברה הודיעה שתעמיד לצורך מאמצי השיקום והשחזור של הקתדרלה את סריקות תלת-המימד של הקתדרלה ששימשו אותה לפיתוח המשחק.
שיווק והוצאה

המשחק נועד לצאת במקור ב-28 באוקטובר 2014 ברחבי העולם, אך תאריך יציאתו נדחה ל-11 בנובמבר 2014 באמריקה הצפונית, ל-13 בנובמבר באירופה ובאוסטרליה, ויום למחרת בממלכה המאוחדת. המפיק הבכיר וינסנט פונטבריאן ציין שבזמן שהיו קרובים לנקודת הסיום של תהליך הפיתוח, הם הבינו שהם קרובים ליעד אך הזדקקו ליותר זמן לשפר כמה מהפרטים הנחוצים לכך ש-'Assassin's Creed Unity' יהיה יוצא מן הכלל. בנוסף, המשחק דרש יום נוסף לעדכון טלאי תוכנה.
שיווק והוצאה > מהדורות מיוחדות

נכון להיום, חברת יוביסופט הציעה למכירה מספר מהדורות מיוחדות של המשחק "Assassin's Creed Unity". במקור, יצאה גם מהדורה מוזהבת להזמנה מוקדמת שכללה כרטיס עונתי ותלבושות נוספות, אך היא כבר אינה מוצעת למכירה בגלל שהאפשרות לכרטיס העונתי למשחק הוסרה.
המהדורה המיוחדת - כוללת את דיסק המשחק, משימה לשחקן יחיד (מהפכה כימיקלית), חבילה בלעדית של כלי נשק ותלבושות "הארסנל המלכותי".
מהדורת אמזון - כוללת את דיסק המשחק, מארז בלעדי לאספנים, העתק שעון הכיס של ארנו, כלי נשק בלעדי (אקדח המצעד), משימה לשחקן יחיד ("מהפכה כימיקלית").
מהדורת גיימסטופ - כוללת את דיסק המשחק, כלי נשק בלעדי (חנית בעלת ראש תער), משימה לשחקן יחיד ("מהפכה כימיקלית"), הזדמנות לסיבוב גלגל כדי לנצח.
מהדורת האספנות - כוללת את דיסק המשחק, מארז בלעדי, הפסקול הרשמי, ספר האמנות רשמי, פסל בגודל 40 ס"מ של ארנו דוריאן, תיבת נגינה, משימות לשחקן יחיד ("מהפכה כימיקלית" ו"נהרג בידי המדע").
מהדורת הבסטיליה - כוללת את דיסק המשחק, מארז סטילבוק ממתכת, הפסקול הרשמי, ספר האמנות הרשמי, שתי ליתוגרפיות, משימות לשחקן יחיד ("מהפכה כימיקלית" ו"שבוי אמריקני").
מהדורת נוטרדאם - כוללת את דיסק המשחק, מארז בלעדי, הפסקול הרשמי, ספר האמנות רשמי, פסל בגודל 40 ס"מ של ארנו דוריאן ניצב על גרגויל, משימות לשחקן יחיד ("מהפכה כימיקלית" ו"שבוי אמריקני").
מהדורת הגיליוטינה - כוללת את דיסק המשחק, מארז בלעדי לאספנים הכולל עטיפת סטילבוק ממתכת, הפסקול הרשמי, ספר האמנות רשמי, פסל בגודל 40 ס"מ של ארנו דוריאן על רקע גיליוטינה, מפה סודית של פריז, הדפס קנבס ממוסגר, שתי ליתוגרפיות, משחק קלפי טארוט של המשחק, תיבת נגינה, שתי משימות לשחקן יחיד, כלי נשק ותלבושות בלעדיים.
קבלה וביקורות > בעיות טכניות ותגובת החברה

מיד עם יציאתו של המשחק, הוא היה נתון לתקלות ולבאגים רבים, בנוסף לבעיות ביצועים והתחברות למצב מקוון. מנכ"ל יוביסופט מונטריאול יאניס מאלאט התנצל בשם האולפנים על ההשקה הירודה של "Unity", וציין כי "האיכות הכוללת של המשחק הופחתה מערכה על ידי באגים ובעיות טכניות בלתי צפויות", ומנעה מהשחקנים "לחוות את פוטנציאל המשחק במלואו". בתגובה לביקורות, יוביסופט הודיעה כי היא תעצור את מכירות הכרטיס העונתי והגרסה המוזהבת של המשחק, והציעה את חבילת ההרחבה הראשונה של המשחק, "מלכים מתים", בחינם. כפיצוי עבור אלו שקנו את הכרטיס העונתי, החברה נתנה אפשרות עבורם להוריד באופן דיגיטלי וחינמי אחד מתוך שישה משחקים של החברה (Assassin's Creed IV: Black Flag,‏ Far Cry 4,‏ Rayman Legends,‏ Just Dance 2015,‏ Watch Dogs או The Crew), וכן לקבל גישה מתמשכת לתכנים שקשורים ל-"Unity", כדוגמת משחק הספין-אוף "Assassin’s Creed Chronicles: China". עם זאת, על מנת לקבל את הזכות לכך, השחקנים נאלצו לוותר על זכותם לתבוע את יוביסופט לגבי המשחק והפסקת השימוש בכרטיס העונתי.
בפברואר 2016, יוביסופט הודיעה כי לא תכריז על משחקים נוספים של "Assassin's Creed" למשך שארית השנה, תוך כדי אזכור הבעיות הרבות של "Unity", וציינה כי "למדנו הרבה בהתבסס על המשוב שלכם". בהצהרה זו, יוביסופט התחייבה לפתח ולשדרג את המכניקה של המשחק על מנת ליצור "משחקים מהנים יותר". להצהרה זו היה קשר אפשרי לדו"ח הרבעון הפיננסי השלישי של החברה שפורסם באותו יום, ושקבע כי למשחק "Assassin's Creed Syndicate" הייתה "השקה איטית יותר מהצפוי".
קבלה וביקורות > ביקורת מפלגת השמאל הצרפתית

מפלגת השמאל הצרפתית ובראשה ז'אן לוק מלנשון מתחה ביקורת על הפרשנות ההיסטורית שהמשחק "Unity" העביר על המהפכה הצרפתית, המתאר את מקסימיליאן רובספייר כ"מפלצת צמאת דם" ואת מארי אנטואנט כ"ילדה מסכנה", וזאת בהתבסס רק על החומר הפרסומי ששוחרר למשחק טרם צאתו. הוא תיאר את הגרסה של יוביסופט לתקופה ההיסטורית כ"תעמולה", שבונה על תחושת השנאה העצמית שמתפשטת ברחבי צרפת. מלנשון הביע את ביקורתו בהופעות רבות בתקשורת, ואמר למגזין הניו יורק טיימס כי "הכתמת שמה של המהפכה הגדולה היא עבודה מלוכלכת שמטרתה להשריש בעם הצרפתי תחושות של תיעוב עצמי ושיחות של דיכוי. אם נמשיך כך, לא תהיה זהות משותפת לצרפתים מלבד הדת וצבע העור".
מזכיר מפלגת השמאל אלכסיס קורבייה, אמר כי "המשחק משדר מסרים של כל הקלישאות האנטי-מהפכניות אשר חושלו במשך מאתיים שנה". הוא הוסיף וציין כי "לכל מי שיקנה את 'Unity', אני מאחל לכם בילוי טוב, אבל גם אומר לכם שהכיף לא מונע מכם לחשוב. תשחקו בזה, אבל אל תיתנו לעצמכם להיות נשלטים על ידי התעמולה".
מבלי להזכיר את הביקורת בפרט, המנהל האמנותי של המשחק אלכס אמנציו ציין בראיון למגזין לה מונד ש"מה שאנחנו באמת מנסים לעשות, ואני חושב שזו האמונה האישית שלנו, היא להימנע מזלזול בהיסטוריה... אנו מנסים מאוד לתאר את הדברים בצורה העובדתית ביותר ככל האפשר". למרות זאת, מפיק המשחק אנטואן וימאל דו מונטיל השיב כי "בסופו של דבר, 'Unity' הוא משחק וידאו בזרם המיינסטרים, לא שיעור היסטוריה".
קבלה וביקורות > מכירות

נכון ל-31 בדצמבר 2014, חברת יוביסופט שחררה לשווקים כעשרה מיליון עותקים משולבים של "Assassin's Creed Unity" ושל "Assassin's Creed Rogue". מ-17 ועד 25 באפריל 2019, החברה הפכה את גרסת המחשב האישי לחינמית תוך צירוף הודעה שמעודדת אנשים לתרום לשיחזורה של קתדרלת נוטרדאם בעקבות השרפה במקום ב-15 באפריל 2019.
מחלוקות מסביב למשחק > התאמה כפולה

באוקטובר 2014, המפיק הראשי של יוביסופט וינסנט פונטבריאן הצהיר שכל גרסאות הקונסולה של המשחק תהיינה נעולות ברזולוציה של 900 פיקסל, וכי הדבר נעשה "על מנת להימנע מכל הוויכוחים וכיוצא בזה...". קוראים רבים לקחו את זה כהתייחסות לאופן בו קונסולות הפלייסטיישן 4 ו-Xbox One מושוות באופן קבוע בתקשורת בנוגע לכוח המחשוב שלהן, ומתוך הנחה שהרזולוציה של גרסת הפלייסטיישן 4 של המשחק הונמכה כדי להשתוות לזו של גרסת ה-Xbox One. אולם מאוחר יותר, חברת יוביסופט הכחישה שזו הייתה הסיבה לכך.
במקום זאת, פונטבריאן הצהיר שההחלטה להתאמה הכפולה הגיעה עקב מגבלות המעבדים של הקונסולות. המספר הגדול מאוד של הדמויות שאינן שחקן וכמות המידע של הבינה המלאכותית היו חשובים לצורך שמירתו של המשחק נעול בקצב פריימים של 30 פריימים לשנייה.
מוקדמות מונדיאל 2006 - אפריקה

198 נבחרות לאומיות נרשמו למוקדמות מונדיאל 2006, והתחרו על 32 מקומות בטורניר הגמר. גרמניה, המארחת, העפילה אוטומטית והותירה 31 מקומות לשאר הנבחרות. לראשונה בהיסטוריה של המונדיאלים נאלצה האלופה המכהנת, ברזיל, להתמודד בטורניר המוקדמות.
לאפריקה (CAF)‏ הוקצו 5 מקומות, עליהם התחרו 51 נבחרות.
מהלך המוקדמות

ג'יבוטי וקומורו פרשו לפני הגרלת המשחקים, ו-51 הנבחרות הנותרות התמודדו על 5 מקומות במונדיאל.
טורניר המוקדמות באפריקה הורכב משני סבבים. 9 נבחרות העפילו ישירות לסיבוב השני: 5 הנבחרות שהשתתפו במונדיאל 2002 (קמרון, ניגריה, סנגל, דרום אפריקה ותוניסיה) ו-4 הנבחרות הבכירות מלבדן לפי הדירוג העולמי של פיפ"א באותה עת (הרפובליקה הדמוקרטית של קונגו, חוף השנהב, מצרים ומרוקו. 42 הנבחרות האחרות חולקו לזוגות, ושיחקו אחת נגד השנייה בשיטת בית-חוץ, למעט בורקינה פאסו שהעפילה אוטומטית לסיבוב השני בגלל פרישת הרפובליקה המרכז אפריקאית. בסיבוב השני חולקו 30 הנבחרות ל-5 בתים בני 6 נבחרות כל אחד. הנבחרות שיחקו אחת נגד השנייה בשיטת בית-חוץ. הנבחרת הראשונה בכל בית העפילה למונדיאל.
טורניר מוקדמות המונדיאל באפריקה שימש גם כמוקדמות גביע אפריקה לאומות 2006, כאשר 3 הנבחרות הראשונות בכל בית העפילו לאליפות. החריגה היחידה מכלל זה הייתה במקרה של מצרים, שהעפילה אוטומטית כמארחת והוחלפה על ידי הנבחרת הרביעית בבית שלה. בסיום טורניר המוקדמות התברר כי 4 מתוך 5 הנבחרות (אנגולה, טוגו, חוף השנהב וגאנה) העפילו לראשונה בתולדותיהן, ורק לתוניסיה הייתה יותר מהופעה אחת במונדיאל.
מהלך המוקדמות > סיבוב הגמר > בית 1

טוגו העפילה.
מהלך המוקדמות > סיבוב הגמר > בית 2

גאנה העפילה.
מהלך המוקדמות > סיבוב הגמר > בית 3

חוף השנהב העפילה.
מהלך המוקדמות > סיבוב הגמר > בית 4

אנגולה העפילה.
מהלך המוקדמות > סיבוב הגמר > בית 5

תוניסיה העפילה.
מסונגה

| --- | --- |
 מדינה:  בוטסואנה בוטסואנה
 מחוז:  מחוז צפון־מזרח
 גובה:  1,180 מטרים
 אוכלוסייה:  ‏
  ‑ בעיירה:  5,696 (2011)
 קואורדינטות:  20°37′28″S 27°26′56″E﻿ / ﻿20.6245°S 27.4488°E﻿ / -20.6245; 27.4488 
  מפת מיקום  מפה מפורטת   (למפת בוטסואנה מוגדלת) גאבורונה פרנסיסטאון מאון גנזי טסאבונג קניה מולפולולה סרובה נמיביה אנגולה זמביה זימבבואה דרום אפריקהמסונגה(למפת בוטסואנה רגילה) גאבורונה פרנסיסטאון מאון גנזי טסאבונג קניה מולפולולה סרובה נמיביה אנגולה זמביה זימבבואה דרום אפריקהמסונגה  he tabBackground:;tabBorder:#aaa;defaultTab:0;
 
מסונגה (באנגלית: Masunga) היא עיירה המשמשת כבירת מחוז צפון־מזרח בבוטסואנה. נכון לשנת 2011, אוכלוסייתה מונה 5,696 תושבים.
גאוגרפיה

העיירה ממוקמת בגובה של 1,180 מטרים מעל פני הים, כ־15 קילומטרים מדרום לגבול עם זימבבואה, כ־60 קילומטרים מצפון לפרנסיסטאון וכ־470 קילומטרים מצפון־מזרח לגאבורונה, בירת המדינה.
תחבורה

את העיר משרת כביש משני המתחבר לכביש המתחיל בבולאוואיו בזימבבואה, ממשיך לפרנסיסטאון ולגאבורונה ומשם לפרובינציה הצפון־מערבית בצפון דרום אפריקה. ישנן דרכים משניות נוספות המקשרות בין מסונגה לבין מאון וגנזי.
הערות שוליים

↑  "2011 census". אורכב מ-המקור ב-2013-01-11.
ערך זה הוא קצרמרבנושא יישובים באפריקה. אתם מוזמנים לתרום לוויקיפדיה ו.
יוג'ין לזובסקי

| --- | --- |

תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  1913 צ'נסטוחובה, רפובליקת פולין 
 פטירה:  16 בדצמבר 2006 (בגיל 93 בערך) יוג'ין, ארצות הברית 
 מדינה:  ארצות הברית, פולין 
 השכלה:  הפקולטה לרפואה באוניברסיטת ורשה 
 מעסיק:  אוניברסיטת אילינוי באורבנה-שמפיין 
 
ד"ר יוג'ין לזובסקי (נולד בשם אאוגניוש סלבומיר לזובסקי, פולנית: Eugeniusz Sławomir Łazowski, ‏23 בדצמבר 1913, צ'נסטוחובה, פולין‏ – 16 בדצמבר 2006, יוג'ין, אורגון, ארצות הברית) היה רופא פולני שהציל את חייהם של אלפי יהודים ופולנים במהלך השואה, על ידי יצירת הונאת הטיפוס בפולין, באזור עליו היה אחראי מבחינה רפואית, תוך סיכון חייו.
קורות חייו > ראשית דרכו

אאוגניוש לזובסקי נולד בשנת 1913 לקז'ימייז' (Kazimierz) וזופיה (Zofia) בצ'נסטוחובה שבפולין. לאחר שקיבלה פולין את עצמאותה בנובמבר 1918, עברו הוא ומשפחתו לוורשה. עם סיום לימודיו בבית הספר התיכון, התקבל ללימודי הרפואה באוניברסיטת ורשה. ב-1 בספטמבר 1939, עם פרוץ מלחמת העולם השנייה, למד לזובסקי לבחינות הגמר. הוא גויס כרופא בדרגת סגן משנה לצבא פולין ונשלח לבית חולים בברסט (כיום נמצאת בתחומי בלארוס). עם פלישת ברית המועצות לפולין, כחלק מהסכם ריבנטרופ–מולוטוב, פונה לזובסקי יחד עם צוות בית החולים מברסט, אולם נעצר על ידי הסובייטים. על אף שהצליח להימלט מהשבי הסובייטי, נתפס על ידי הגרמנים ונשלח למחנה שבויים, אשר אף ממנו הצליח להימלט. בסופו של הדבר חזר לוורשה שם נשא לאישה, בנובמבר 1939, את מריה טולבינסקה (Tolwinska). לאחר מכן עבר הזוג הטרי לסטאלובה וולה שבפרובינציית פודקרפצקיה, עיר הולדתה של אשתו. עם מעברם לסטאלובה וולה, קיבל לזובסקי מינוי בתור רופא מטעם הצלב האדום ברוזוואדוב הסמוכה (כיום פרוור של סטאלובה וולה). ברוזוואדוב עסק ברפואה יחד עם רופא נוסף, ד"ר סטניסלב מטולביץ' (Stanisław Matulewicz). במקביל לפעילותו מטעם הצלב האדום שירת לזובסקי כרופא בארמייה קריובה.
קורות חייו > לאחר המלחמה

לאחר המלחמה חזר לזובסקי לוורשה שם המשיך לעבוד כרופא, אולם שמר בסוד את פועלו מצניעות ומחשש לחייו. בשנת 1958 היגר לארצות הברית והשתקע לבסוף בשיקגו. ב-1976 התמנה לפרופסור ברפואת ילדים, מטעם אוניברסיטת אילינוי שם נהנה ללמד שנים ארוכות. כמו כן פרסם מאמרים רבים בפולנית ואנגלית וספר זכרונות בשם "המלחמה הפרטית שלי" (Prywatna wojna), עד שפרש לגמלאות בשנות ה-80 המאוחרת. בשנת 2000 צילם המפיק ראיין בנק סרט תיעודי על אודות חייו ותפקידו של לזובסקי במלחמה. לסרט ניתן השם "מלחמה פרטית". הסרט, שצולם בחלקו בפולין, כולל ראיונות עם משפחות הניצולים שניצלו על ידי מגפת הטיפוס המזויפת. לזובסקי היה צנוע מאוד באשר לגבורתו ולפי עדות בתו, אפילו אשתו לא ידעה מכך.
לזובסקי נפטר בשנת 2006, בגיל 92, ביוג'ין, אורגון, בה התגורר עם בתו אלכסנדרה במשך שלוש השנים האחרונות לחייו.
לקריאה נוספת

ניצחון הטיפוס, ד"ר דרור בר-ניר, גלילאו, גיליון 202 (יולי 2015), עמ' 56–58.
הערות שוליים

1 2 3  ‏Eugeniusz Slawomir Lazowski - Poles in America Foundation.
1 2 3 4 5 6 7  E.S Lazowski, S. Matulewicz. (1980). Serendipitous Discovery of Artificial Positive Weil-Felix Reaction Used in " Private Immunological War". U.S Navy Medicine, Vol.71, No.4. pp.26-28.
1 2 3 4 5 6  ‏ד"ר יוג'ין לזובסקי בספרייה היהודית הווירטואלית.
↑  ‏Mateusz Biskup: Zbawienna epidemia (בפולנית).
1 2  ‏Fake Epidemic Saves a Village from Nazis.
1 2 3  ‏He duped Nazis, saved thousands.
↑  ‏מרכז מורשת יהדות פולין - קהילת רוזוואדוב.
↑  ‏סיפור הצלת היהודים על ידי משפחת לזובסקי באתר יד ושם.
| --- | --- |
בקרת זהויות :  PLWABN: 9810617392005606  GND: 124367992  ISNI: 0000 0001 0975 0674  LCCN: no2007024774  NKC: xx0263723  VIAF: 56384207   WorldCat (עם VIAF): 56384207
בנסון שילונגו

בנסון שילונגו (באנגלית: Benson Shilongo; נולד ב-18 במאי 1992 באונגוודיבה שבנמיביה) הוא כדורגלן נמיבי המשחק בעמדת החלוץ בנבחרת נמיביה.
קריירת מועדונים

שילונגו שיחק ביונייטד אפריקה טייגרס מליגת העל הנמיבית, בגאבורונה יונייטד מליגת העל הבוטסואנית, בפלטינום סטארס מליגת העל הדרום-אפריקאית, ובאל-אסיותי ובסמוחה מליגת העל המצרית.
ב-1 בינואר 2019 חתם באסמאעילי מליגת העל המצרית.
ב-31 במאי 2022 חתם במכבי בני ריינה.
קריירה בינלאומית

ב-6 ביולי 2011 ערך את הופעת הבכורה שלו בנבחרת נמיביה, בניצחון 0–1 על נבחרת מלאווי במשחק ידידות. ב-22 בפברואר 2012 הבקיע את שערי הבכורה שלו בנבחרת נמיביה, צמד שערים בניצחון 0–3 על נבחרת מוזמביק במשחק ידידות.
הוא היה חלק מסגל נבחרת נמיביה בטורניר גביע אפריקה לאומות 2019, וערך שתי הופעות בטורניר.
הערות שוליים

↑  יגאל גולדשטיין, ‏עומרי בן הרוש במו"מ עם בני ריינה, באתר ערוץ הספורט, 30 במאי 2022
| נבחרת נמיביה – גביע אפריקה לאומות 2019 |
| --- | --- | --- |
|  1 אמבאבה •  2 האוסב •  3 גבהרדט •  4 הנאמוב •  5 המבירה •  6 הוראב •  7 הוטו •  8 סטפנוס •  9 שילונגו •  10 שטארקה •   11 לימבונדי •  12 קטג'יג'רה • 13 שאלולילה •  14 קמאטוקה • 15 פפאמה • 16 אמבאבוזארה • 17 קיימוינה • 18 גורירב • 19 שיטמבי • 20 קמבריפה • 21 פרדריקס • 22 ניאמבה • 23 קזאפואה • מאמן: מאנטי |  1 אמבאבה •  2 האוסב •  3 גבהרדט •  4 הנאמוב •  5 המבירה •  6 הוראב •  7 הוטו •  8 סטפנוס •  9 שילונגו •  10 שטארקה •   11 לימבונדי •  12 קטג'יג'רה • 13 שאלולילה •  14 קמאטוקה • 15 פפאמה • 16 אמבאבוזארה • 17 קיימוינה • 18 גורירב • 19 שיטמבי • 20 קמבריפה • 21 פרדריקס • 22 ניאמבה • 23 קזאפואה • מאמן: מאנטי | נמיביה |
יחסי אוסטרליה–בוטסואנה

| יחסי אוסטרליה–בוטסואנה |
| --- | --- |
אוסטרליה: בוטסואנה


אוסטרליה: בוטסואנה
שטח (בקילומטר רבוע)
7,741,228: 581,730
אוכלוסייה
26,866,532: 2,545,200
תמ"ג (במיליוני דולרים)
1,723,827: 19,396
תמ"ג לנפש (בדולרים)
64,163: 7,621
משטר
מונרכיה חוקתית פדרלית: דמוקרטיה פרלמנטרית

יחסי אוסטרליה–בוטסואנה הם יחסי החוץ בין אוסטרליה ובוטסואנה. שתי המדינות הן חברות בחבר העמים הבריטי.
סקירה כללית

היחסים הדיפלומטיים בין המדינות כוננו בשנת 1973. חברות אוסטרליות מנצלות את סיכויי הצמיחה בבוצואנה. לפחות 10 חברות כרייה אוסטרליות פועלות שם, והמסחר בסחורות ושירותים הוערך ב-59 מיליון דולר בשנת 2020, בעיקר של מכונות וציוד.
נציגויות דיפלומטיות

בוטסואנה מחזיקה באוסטרליה נציבות עליונה בקנברה וקונסוליה בקנדאל.
אוסטרליה מיוצגת בבוטסואנה באמצעות הנציבות העליונה שלה בפרטוריה, דרום אפריקה, ובנוסף מחזיקה קונסוליית כבוד בגאבורונה.
מנוע חשמלי

מנועים חשמליים בגדלים שונים, עם סוללה של 9V, השנייה משמאל בשורה התחתונה, להשוואת גודל.
מנוע חשמלי הוא רכיב חשמלי, הממיר אנרגיה חשמלית לאנרגיה מכנית.
מנוע חשמלי מבוסס על עקרון האלקטרומגנטיות, המאפשר יצירת שדה מגנטי על ידי העברת זרם חשמלי דרך סליל לפי כלל יד ימין.
היסטוריה של התפתחות המנוע החשמלי

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
מבנה מנוע חשמלי

המנוע החשמלי בנוי על פי רוב משני חלקים עיקריים:
סטטור (Stator): מערכת סלילים המלופפים סביב ליבה פֵרוֹמגנטית (Ferromagnetic Core) המקובעת למקומה. הסטטור יכול להיות מורכב גם משני מגנטים רבי עוצמה. המגנטים מסודרים כך שקוטביהם (צפון ודרום) המופנים לכיוון הרוטור מנוגדים.
רוטור (Rotor): ציר העובר בתוך הסטטור ועליו או שנמצאים מגנטים או שמלופפים סלילים. ציר זה חופשי להסתובב. כאשר זורם זרם חשמלי דרך הסלילים שברוטור (או בסטטור), נוצר שדה מגנטי סביבם (דרך הליבה). שדה מגנטי זה מפעיל כוח על הציר העובר דרכו, וזה מסתובב עקב המומנט (כח סיבובי). העברת זרם חשמלי מקוטע, בצורה מבוקרת, מאפשרת צירוף תנועות זוויתיות קטנות לסיבובים שלמים.
דרך פעולת המנוע

הזרם העובר בתוך סלילי הרוטור מכוון כך, שסביב הסלילים המסתובבים ייווצר שדה אלקטרומגנטי בעל קוטביות משתנה, כך שאותו קוטב (למשל דרום) מכוון לכיוון המגנטים שבסטטור. במצב זה המגנט "הדרומי" דוחה את הסליל הקרוב אליו (דרום דוחה דרום) ואילו המגנט "הצפוני" מושך את הסליל הקרוב אליו.
בתמונות מוצג מנוע זרם ישר פשוט בעל שני סלילי השראה:
בתמונה א' הסליל הכחול ממוגנט כקוטב צפוני, ולכן נדחה על ידי המגנט ה"צפוני" ("N"). הסליל הוורוד ממוגנט כקוטב דרומי ולכן נדחה על ידי הקוטב הדרומי ("S"). הדחייה גורמת לרוטור להסתובב בכיוון השעון.
בתמונה ב' הסליל הכחול עדיין נדחה על ידי המגנט הכחול (הצפוני) אך גם נמשך על ידי המגנט הוורוד (הדרומי). היפוכו של דבר בסליל הוורוד. כאן גם ניתן לראות את החיבור של המנוע למקור החשמל (מסומן ב "+" ו "-") ואת צורת אספקת הזרם לסלילי הרוטור על ידי "מברשות" גמישות המעבירות את הזרם לסלילים (דרך שני קטבים על הרוטור, שיש רווח ביניהם).
בתמונה ג' הסלילים קרובים אל הקטבים ההפוכים להם במגנטיות וכוחות המשיכה מגיעים לשיאם, כך שלכאורה המנוע צריך לעצור בנקודה זו, אלא שאז מתחלפים כיווני אספקת החשמל, הסליל הכחול הופך להיות ממוגנט כדרומי והוורוד כצפוני, וכוחות המשיכה מתחלפים בכוחות דחייה.
| 0 | 1 | 2 |
| --- | --- | --- |
| תמונה א' | תמונה ב' | תמונה ג' |
סוגי מנועים חשמליים

מנועים חשמליים ניתנים לחלוקה על פי מספר תכונות:
מנועי זרם ישר (DC) לעומת מנועי זרם חילופין (AC).
מנוע צעד (step motor) (סוג של מנוע DC).
מנועים סינכרונים וא-סינכרונים (מנועי AC).
כמו כן, מנועים מתחלקים לשני סוגי שליטה:
מנוע מברשות - המשמשות ליצירת המגע וסגירת המעגלים לאלקטרו-מגנטים המפעילים את המנוע.
מנוע ללא מברשות BLDC - בהן סגירת המעגלים נעשית באופן ממוחשב, בעזרת חיישני מיקום, או על ידי זיהוי ההשראה המגנטית מהמגנטים הקבועים (אינדוקציה).
צורת המנוע אף היא משמשת לאבחון וחלוקה
מנועי צינור - הצורה המצויה של מנועים חשמליים.
מנועים מיושרים (ליניארים) - מנוע שבו אין תנועה סיבובית, אלא משיכה המשכית על גבי מסילה או משטח. משמש להזזת רכבת הרים או להזזה מיקרוסקופית על גבי משטחים ליצירת מעגלים מודפסים בתעשיית הננו-טכנולוגיה.
מנועי חביתית (פנקייק) - מנוע גלילי דק מאוד יחסית לקוטרו.
סוגי מנועים חשמליים > מנוע זרם ישר

מנוע זרם ישר עם מברשות תואר לעיל. במנוע זרם ישר ללא מברשות, המגנטים הקבועים נמצאים על הרוטור (הלולאה המסתובבת) והמגנטים בקיטוב מתחלף נבנים כסטטור (המגנטים החיצוניים). קצב סיבוב הרוטור נקבע על ידי הזרם המוזן למגנטי הסטטור, שהוא לרוב זרם חילופין המתקבל מהתמרת הזרם הישר המזין את המנוע. הימנעות משימוש במברשות להעברת הזרם אל ציר מסתובב מגדילה את אמינות המנוע ומקלה על המזעור שלו.
סוגי מנועים חשמליים > מנוע זרם חילופין

קיימים שני סוגים עיקריים של מנועים חשמליים לזרם חילופין :
מנוע תלת-פאזי המתאים לפעולה עם אספקת חשמל בת שלוש פאזות. מנוע זה הוא בעל שלושה שדות אלקטרומגנטיים, אחד לכל פאזה, בחלק הקבוע של המנוע הנקרא סטטור. הפאזות קבועות בזווית של 120 מעלות זו מזו ויוצרות על ידי כך מומנט סיבובי של הרוטור, החלק המסתובב במנוע. הרוטור בנוי ממגנט קבוע או מאלקטרומגנט המוזן בחשמל דרך מסב החלקה.
מנוע חד פאזי. רווח בשימוש ביתי כאשר אין אספקת חשמל תלת-פאזית. כדי ליצור את המומנט הסיבובי במנוע זה, בונים פאזת עזר מלאכותית: אחד משני השדות האלקטרומגנטיים מחובר דרך קבל הגורם להזזת הפאזה. אז נוצר הפרש פאזה (הפרש מופע) החשוב במיוחד בזמן התחלת פעולת המנוע.
קיים גם מנוע אוניברסלי הפועל בזרם חילופין וגם בזרם ישר, שנקרא "מכונת קולקטור".
קיימים במנוע זה קטבים אלקטרומגנטיים גם בסטטור (החלק הקבוע) וגם ברוטור (החלק המסתובב). חיבור הקטבים הניידים ביחס לקבועים משתנה תוך כדי הסיבוב בעזרת פחמים או מברשות לקבלת מומנט סיבובי אופטימלי.
עקרון הפעולה של מנוע אסינכרוני (המנוע מסתובב במהירות שאינה מסונכרנת לתדר הרשת המזינה אותו)
עקרון הפעולה דומה במידה מסוימת להפעלת שנאי, המערכת מבוססת על שתי מערכות סלילים (ראשי ומשני) כאשר מערכת אחת היא סלילי הסטטור (חלקו הנייח של המנוע) מערכת זו מחוברת אל רשת החשמל (בטור למערכות ההגנה) ומערכת הסלילים השנייה היא הרוטור (החלק המסתובב במנוע).
שתי המערכות פועלות כשנאי (סלילים) כך שעל ידי השראה מגנטית זרם במערכת אחת יוצר כא"מ (כוח אלקטרו מניע) וזרם במערכת השנייה, כתוצאה מכך ישנם כוחות מגנטים בשתי המערכות.
רוטור מלופף - כולל בתוכו פחמים להעברת זרם חשמלי.
רוטור כלוב - אינו כולל פחמים.
מנוע צעד הוא מכשיר אלקטרו-מכני המפעיל רכבת של תנועות צעד של הציר בתגובה לרכבת של פולסי כניסה. תנועת הצעד עשויה להיות זוויתית או ליניארית. כאשר מספר מסוים של פולסי הנעה מסופקים למנוע, המוט מסתובב בזווית ידועה.
שימושי המנוע החשמלי

המנועים החשמליים נכנסים כמעט לכל היבט בחיים המודרניים.